62024TJ0188_RES
Kawża T‑188/24
Compagnie générale des établissements Michelin
vs
Il‑Kummissjoni Ewropea
Sentenza tal-Qorti Ġenerali (It-Tieni Awla) tad‑9 ta’ Lulju 2025
“Kompetizzjoni – Akkordji – Proċedura amministrattiva – Deċiżjoni li tordna spezzjoni – Artikolu 20(4) tar-Regolament (KE) Nru 1/2003 – Suġġett u għan tal-ispezzjoni – Obbligu ta’ motivazzjoni – Indizji suffiċjentement serji – Protezzjoni tal-ħajja privata – Stħarriġ ġudizzjarju”
Rikors għal annullament – Stħarriġ tal-legalità – Kriterji – Deċiżjoni tal-Kummissjoni li tordna spezzjoni – Illegalità li seħħet fil-kuntest tal-implimentazzjoni ta’ din id-deċiżjoni – Assenza ta’ effett fuq il-legalità tad-deċiżjoni li tordna l-ispezzjoni
(Artikolu 263 TFUE; Regolament tal-Kunsill Nru 1/2003, Artikolu 20(4))
(ara l-punti 19 u 20)
Kompetizzjoni – Proċedura amministrattiva – Setgħa ta’ spezzjoni tal-Kummissjoni – Deċiżjoni li tordna spezzjoni – Obbligu ta’ motivazzjoni – Portata – Obbligu li jiġi indikat is-suġġett u l-għan tal-ispezzjoni – Obbligu li tiġi pprovduta delimitazzjoni preċiża tas-suq – Assenza – Obbligu li ssir klassifikazzjoni legali tal-allegat ksur – Assenza – Obbligu li jiġi indikat il-perijodu tal-ksur issuspettat – Assenza
(Artikolu 101 TFUE; Regolament tal-Kunsill Nru 1/2003, Artikolu 20(4))
(ara l-punti 24 sa 48)
Kompetizzjoni – Proċedura amministrattiva – Setgħa ta’ spezzjoni tal-Kummissjoni – Dritt għall-invjolabbiltà tad-domiċilju – Deċiżjoni li tordna spezzjoni – Osservanza tal-prinċipju ta’ proporzjonalità – Obbligu ta’ żamma mill-Kummissjoni ta’ indizji suffiċjentement serji li jippermettu li jiġi ssuspettat ksur – Obbligu li jiġu żvelati l-imsemmija indizji – Assenza
(Regolament tal-Kunsill Nru 1/2003, Artikolu 20(4))
(ara l-punti 51 sa 58, u 74 sa 84)
Kompetizzjoni – Proċedura amministrattiva – Setgħa ta’ spezzjoni tal-Kummissjoni – Deċiżjoni li tordna spezzjoni – Obbligu ta’ motivazzjoni – Portata – Indikazzjoni ċara tal-indizji serji li jippermettu li jiġi ssuspettat ksur – Stħarriġ ġudizzjarju
(Regolament tal-Kunsill Nru 1/2003, Artikolu 20(4))
(ara l-punti 78 sa 84)
Kompetizzjoni – Proċedura amministrattiva – Setgħa ta’ spezzjoni tal-Kummissjoni – Dritt għall-invjolabbiltà tad-domiċilju – Obbligu ta’ żamma mill-Kummissjoni ta’ indizji suffiċjentement serji li jippermettu li jiġi ssuspettat ksur – Portata tal-indizji li ġġustifikat id-deċiżjoni ta’ spezzjoni – Dikjarazzjonijiet magħmula pubblikament minn impriża intiżi li jissuġġerixxu lill-kompetituri prinċipali l-istrateġiji tariffarji li għandhom jiġu adottati – Indizji suffiċjentement serji ta’ koordinazzjoni tal-prezzijiet matul perijodu prinċipali – Nuqqas ta’ indizji suffiċjentement serji fir-rigward tal-perijodu preċedenti – Ksur tad-dritt għall-invjolabbiltà tad-domiċilju
(Regolament tal-Kunsill Nru 1/2003, Artikolu 20(4))
(ara l-punti 106 sa 154, u 190)
Kompetizzjoni – Proċedura amministrattiva – Setgħa ta’ spezzjoni tal-Kummissjoni – Użu ta’ deċiżjoni ta’ spezzjoni – Setgħa ta’ evalwazzjoni tal-Kummissjoni – Limiti – Osservanza tal-prinċipju ta’ proporzjonalità – Riskju ta’ ħabi jew ta’ qerda tal-provi – Natura neċessarja tal-ispezzjoni
(Regolament tal-Kunsill Nru 1/2003, Artikolu 20(4))
(ara l-punti 156 sa 158, 162 sa 172, 176 u 177)
Sunt
Il-Qorti Ġenerali annullat parzjalment id-deċiżjoni tal-Kummissjoni Ewropea (
1
) li ordnat lil Compagnie générale des établissements Michelin (iktar ’il quddiem “Michelin”) tissottometti ruħha għal spezzjoni dwar il-parteċipazzjoni possibbli tagħha fi ftehim jew prattiki antikompetittivi fis-settur tat-tajers. B’dan il-mod, hija fakkret il-kriterji li jippermettu li tiġi evalwata n-natura serja tal-indizji li jistgħu jkunu l-bażi ta’ tali deċiżjoni.
Fl‑10 ta’ Jannar 2024, peress li l-Kummissjoni ssuspettat prattiki antikompetittivi fir-rigward tal-koordinazzjoni tal-prezzijiet mill-manifatturi prinċipali ta’ tajers fiż-Żona Ekonomika Ewropea (ŻEE), hija adottat, fil-kuntest ta’ investigazzjoni miftuħa ex officio, deċiżjoni li ordnat lil Michelin tissottometti ruħha għal spezzjoni (iktar ’il quddiem id-“Deċiżjoni kkontestata”). Din id-deċiżjoni ġiet adottata skont l-Artikolu 20(4) tar-Regolament Nru 1/2003 (
2
) fuq l-implimentazzjoni tar-regoli tal-kompetizzjoni, li jiddetermina s-setgħat ta’ spezzjoni tal-Kummissjoni.
Bejn Jannar u Marzu 2024, il-Kummissjoni wettqet l-ispezzjoni fil-bini ta’ Michelin. F’dan il-kuntest, hija wettqet żjara fl-uffiċċji, ġabret materjal (laptops, mobiles, tablets, apparat ta’ ħażna), intervistat diversi persuni u kkopjat il-kontenut tal-materjal miġbur.
Permezz tar-rikors tagħha quddiem il-Qorti Ġenerali, Michelin talbet l-annullament tad-Deċiżjoni kkontestata billi invokat, minn naħa, il-ksur tal-obbligu ta’ motivazzjoni u, min-naħa l-oħra, il-ksur tad-dritt għall-invjolabbiltà tad-domiċilju.
Il-kunsiderazzjonijiet tal-Qorti Ġenerali
Preliminarjament, il-Qorti Ġenerali osservat li ċerti argumenti tar-rikorrenti kienu jirrigwardaw l-iżvolġiment tal-ispezzjoni mwettqa mill-Kummissjoni b’eżekuzzjoni tad-Deċiżjoni kkontestata. F’dan ir-rigward, il-Qorti Ġenerali kkonstatat li impriża ma tistax tinvoka l-illegalità tal-iżvolġiment tal-proċeduri ta’ spezzjoni sabiex tikkontesta l-legalità tal-att li abbażi tiegħu l-Kummissjoni wettqet l-imsemmija spezzjoni.
Madankollu, Michelin ġibdet l-attenzjoni għall-iżvolġiment tal-ispezzjoni biss sabiex turi n-nuqqasijiet ta’ ċarezza jew ta’ preċiżjoni li kienu jivvizzjaw il-motivazzjoni jew il-portata tal-indħil awtorizzat minn deċiżjoni li tordna spezzjoni. Għaldaqstant, kien minn din il-perspettiva li l-Qorti Ġenerali evalwat l-argumenti invokati insostenn tal-motivi għall-annullament tad-Deċiżjoni kkontestata.
Il-Qorti Ġenerali eżaminat, fl-ewwel lok, il-motiv li skontu d-Deċiżjoni kkontestata ma kinitx tissodisfa l-obbligu ta’ motivazzjoni previst fl-Artikolu 296 TFUE. Qabel kollox, hija fakkret li l-motivazzjoni ta’ att tal-Unjoni għandha tiġi adattata għan-natura tal-att inkwistjoni u għandha turi b’mod ċar u inekwivoku r-raġunament tal-awtur tiegħu. Ma huwiex meħtieġ li l-motivazzjoni tispeċifika l-punti ta’ fatt u ta’ liġi rilevanti kollha, peress li hija għandha tiġi evalwata mhux biss fid-dawl tal-formulazzjoni tagħha, iżda wkoll fid-dawl tal-kuntest tagħha u tad-dispożizzjonijiet legali kollha li jirregolaw is-suġġett.
Fil-qasam tal-kompetizzjoni, ir-Regolament Nru 1/2003 jagħti setgħat ta’ spezzjoni lill-Kummissjoni sabiex hija twettaq il-missjoni tagħha li tipproteġi s-suq intern minn distorsjonijiet tal-kompetizzjoni u li tissanzjona l-ksur possibbli tar-regoli tal-kompetizzjoni f’dan is-suq. Mill-Artikolu 20(4) tal-imsemmi regolament jirriżulta li d-deċiżjonijiet ta’ spezzjoni tal-Kummissjoni għandhom jindikaw, b’mod partikolari, is-suġġett u l-għan tal-ispezzjoni. Dan l-obbligu ta’ motivazzjoni speċifika jikkostitwixxi rekwiżit fundamentali mhux biss sabiex tintwera n-natura ġġustifikata tal-intervent previst fl-impriżi kkonċernati, iżda wkoll sabiex dawn jitqiegħdu f’pożizzjoni li jifhmu l-portata tad-dmir tagħhom ta’ kollaborazzjoni filwaqt li fl-istess ħin jitħarsu d-drittijiet tad-difiża tagħhom.
Madankollu, bil-kundizzjoni li d-deċiżjoni ta’ spezzjoni jkun fiha l-elementi essenzjali msemmija iktar ’il fuq, ma huwiex indispensabbli li hija tinkludi la delimitazzjoni preċiża tas-suq inkwistjoni, u lanqas il-klassifikazzjoni ġuridika eżatta tal-ksur issuspettat jew l-indikazzjoni tal-perijodu li matulu jkun twettaq dan il-ksur. Fil-fatt, peress li l-ispezzjonijiet isiru fil-bidu tal-investigazzjoni, il-Kummissjoni ġeneralment ikun għad ma jkollhiex informazzjoni preċiża sabiex tagħti opinjoni legali speċifika u għandha l-ewwel tivverifika l-fondatezza tas-suspetti tagħha kif ukoll il-portata tal-fatti li seħħew.
Fid-dawl ta’ dawn il-prinċipji, il-Qorti Ġenerali analizzat l-allegazzjonijiet ta’ Michelin li l-użu tal-kliem “u/jew”, “b’mod partikolari”, “inklużi” u “tal-inqas” fid-Deċiżjoni kkontestata kien jirrendi l-kampijiet ratione materiae u ratione temporis tal-ksur issuspettat ambigwi, inġustifikati jew irraġonevoli.
Hija rrilevat li l-użu tal-proposta alternattiva “u/jew” fid-deskrizzjoni tal-forma meħuda mill-koordinazzjoni ssuspettata (ftehimiet antikompetittivi u/jew prattiki miftiehma) ma kellux konsegwenza partikolari għar-rikorrenti, peress li l-klassifikazzjoni ġuridika eżatta tal-koordinazzjoni ssuspettata ta’ ftehim bejn impriżi jew ta’ prattika miftiehma tiddependi minn evalwazzjoni li ma tistax tkun meħtieġa fil-mument tat-tfassil tad-deċiżjoni ta’ spezzjoni.
Fir-rigward tal-użu tal-kliem “b’mod partikolari” jew “inklużi” sabiex jiġu deskritti s-suspetti tal-Kummissjoni, l-użu tagħhom kien jiffaċilita l-komprensjoni tal-indikazzjonijiet li kienu jagħmlu parti minnhom, jiġifieri koordinazzjoni tal-prezzijiet, “b’mod partikolari tal-prezzijiet bl-ingrossa”, u skambji ta’ informazzjoni kummerċjalment sensittiva “inkluż permezz ta’ mezzi pubbliċi aċċessibbli għal kulħadd”. Dan il-kliem kien jippermetti lir-rikorrenti tidentifika aħjar dak li kienet akkużata bih. Il-kliem kien juri l-kontenut tal-koordinazzjoni ssuspettata, filwaqt li kien jispjega li l-illustrazzjonijiet ipprovduti ma kinux jikkostitwixxu indikazzjonijiet eżawrjenti tal-kamp ratione materiae tar-reat issuspettat.
Fl-aħħar nett, billi indikat li l-aġir beda “tal-inqas” matul perijodu prinċipali u li l-elementi kienu jindikaw koordinazzjoni minn qabel “tal-inqas” matul perijodu preċedenti, il-Kummissjoni pprovdiet, fuq inizjattiva tagħha stess, ċerti indikazzjonijiet dwar id-dimensjoni ratione temporis tal-koordinazzjoni ssuspettata. Dawn l-indikazzjonijiet, li kienu jagħmlu parti mill-motivazzjoni, kienu jippermettu għalhekk li jiġi kkunsidrat li r-rikorrenti ma kinitx tinsab f’sitwazzjoni fejn hija kienet prekluża milli tifhem b’mod ċar is-suspetti tal-Kummissjoni u, għaldaqstant, kienet ġiet imċaħħda mill-possibbiltà li tipproteġi b’mod sħiħ id-drittijiet tad-difiża tagħha.
Għalhekk, skont l-Artikolu 296 TFUE, il-motivazzjoni tad-Deċiżjoni kkontestata kienet tippermetti lir-rikorrenti ssir taf il-ġustifikazzjonijiet tal-miżura meħuda u lill-Qorti Ġenerali teżerċita l-istħarriġ tagħha. Hija indikat ukoll, skont l-Artikolu 20(4) tar-Regolament Nru 1/2003, is-suġġett u l-għan tal-ispezzjoni b’mod suffiċjenti.
Fit-tieni lok, il-Qorti Ġenerali indirizzat il-motiv ibbażat fuq ksur tad-dritt għall-invjolabbiltà tad-domiċilju tar-rikorrenti.
Hija bdiet billi fakkret li persuna ġuridika tista’ tinvoka dan id-dritt, li jidħol fil-kuntest tal-protezzjoni tal-ħajja privata. Fil-fatt, ir-rekwiżit ta’ protezzjoni kontra interventi arbitrarji jew sproporzjonati tal-awtorità pubblika fl-isfera ta’ attività privata ta’ persuna jikkostitwixxi prinċipju ġenerali tad-dritt tal-Unjoni, li huwa espress fl-Artikolu 7 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”). L-Artikolu 52(1) tal-Karta jippreċiża f’dan ir-rigward li kull limitazzjoni tal-eżerċizzju ta’ dan id-dritt għandha tkun prevista mil-liġi u għandha tosserva l-kontenut essenzjali tiegħu kif ukoll il-prinċipju ta’ proporzjonalità.
Fil-prattika, deċiżjoni li tordna spezzjoni għandha tkun intiża sabiex tinġabar id-dokumentazzjoni neċessarja sabiex jiġu vverifikati r-realtà u l-portata ta’ sitwazzjonijiet ta’ fatt u ta’ liġi speċifiċi li fir-rigward tagħhom il-Kummissjoni diġà għandha informazzjoni li tikkostitwixxi indizji suffiċjentement serji li jippermettu li jiġi ssuspettat ksur tar-regoli tal-kompetizzjoni. Il-pussess ta’ tali indizji jikkostitwixxi għalhekk kundizzjoni sine qua non sabiex il-Kummissjoni tkun tista’ tordna spezzjoni bis-saħħa tal-Artikolu 20(4) tar-Regolament Nru 1/2003.
Barra minn hekk, peress li l-motivazzjoni ta’ deċiżjoni li tordna spezzjoni tillimita l-kamp tas-setgħat mogħtija lill-membri tal-persunal tal-Kummissjoni, huma biss id-dokumenti li jaqgħu taħt is-suġġett tal-ispezzjoni li jistgħu jiġu mfittxija. Għaldaqstant, tali deċiżjoni ma tistax tiġi fformulata f’termini li jwessgħu dan il-kamp lil hinn minn dak li jirriżulta mill-indizji suffiċjentement serji li l-Kummissjoni għandha meta hija adottatha.
Wara li saru dawn it-tfakkiriet, il-Qorti Ġenerali vverifikat jekk id-Deċiżjoni kkontestata kinitx ta’ natura arbitrarja, kif allegat mir-rikorrenti.
F’dan ir-rigward, hija rrilevat qabelxejn li deċiżjoni li tordna spezzjoni ma għandhiex neċessarjament issemmi l-informazzjoni kollha li għandha l-Kummissjoni f’dan l-istadju tal-investigazzjoni, peress li għandu jinstab bilanċ bejn iż-żamma tal-effikaċja tal-investigazzjoni u ż-żamma tad-drittijiet tad-difiża tal-impriża kkonċernata.
B’hekk, il-Kummissjoni għandha tindika fid-deċiżjoni ta’ spezzjoni, bl-iktar mod preċiż possibbli, is-suspetti li hija għandha l-intenzjoni li tivverifika, jiġifieri dak li huwa mfittex u l-elementi li għandhom ikunu s-suġġett tal-ispezzjoni. Madankollu, hija ma tistax tiġi obbligata tippreċiża wkoll l-indizji, jiġifieri l-elementi li jwassluha sabiex tikkunsidra l-ipoteżi ta’ ksur tal-Artikolu 101 TFUE.
F’dan il-każ, il-Kummissjoni ma setgħetx għalhekk tiġi kkritikata li kienet indikat li hija “[kellha] informazzjoni” u “provi” dwar il-koordinazzjoni ssuspettata jew dwar uħud mill-aspetti tagħha mingħajr ma tat iktar indikazzjonijiet dwar in-natura tagħhom, il-forma tagħhom, id-data tagħhom u l-awtur tagħhom.
L-analiżi tal-Qorti Ġenerali mbagħad kienet tirrigwarda n-natura suffiċjentement serja tal-indizji ppreżentati mill-Kummissjoni sabiex tiġġustifika d-Deċiżjoni kkontestata.
Il-Qorti Ġenerali rrilevat, preliminarjament, li meta l-impriża destinatarja ta’ deċiżjoni ta’ spezzjoni tippreżenta ċerti elementi li jqiegħdu f’dubju n-natura suffiċjentement serja tal-indizji miżmuma mill-Kummissjoni, il-Qorti Ġenerali għandha teżamina dawn l-indizji u tistħarreġ in-natura suffiċjentement serja tagħhom.
Dan l-istħarriġ ġudizzjarju ta’ legalità komplet, eżerċitat a posteriori, jippermetti li tiġi kkumpensata l-assenza ta’ mandat ġudizzjarju minn qabel u li tiġi żgurata l-kompatibbiltà tal-miżura ta’ spezzjoni mad-dritt fundamentali għall-invjolabbiltà tad-domiċilju. Dan ma huwiex intiż sabiex isir magħruf jekk l-indizji korrispondenti jippermettux li tiġi stabbilita, u mhux biss li tiġi ssuspettata, l-eżistenza tal-aġir antikompetittiv issuspettat, peress li tali kwistjoni tkun għadha prematura f’dan l-istadju tal-investigazzjoni.
Fil-fatt, b’differenza mill-provi ta’ ksur, l-indizji li fuqhom hija bbażata deċiżjoni ta’ spezzjoni ma għandhom juru la l-eżistenza u lanqas il-kontenut ta’ ksur, ħlief sabiex iċaħħdu minn kull utilità s-setgħat ta’ investigazzjoni mogħtija lill-Kummissjoni. Għaldaqstant, il-fatt li l-elementi kkunsidrati jistgħu jkunu s-suġġett ta’ interpretazzjonijiet diverġenti ma jistax jipprekludi li dawn jikkostitwixxu indizji suffiċjentement serji, meta l-interpretazzjoni ppreferuta mill-Kummissjoni tidher plawżibbli.
Il-Qorti Ġenerali enfasizzat ukoll, minn naħa, li d-diversi indizji li jippermettu li jiġi ssuspettat ksur għandhom jiġu evalwati mhux b’mod iżolat, iżda fl-intier tagħhom, u li dawn jistgħu jsaħħu lil xulxin b’mod reċiproku. Min-naħa l-oħra, din il-kawża kienet taqa’ fil-kuntest tal-fażi ta’ investigazzjoni preliminari, jiġifieri f’mument meta l-Kummissjoni kienet għadha ma ħaditx pożizzjoni dwar ir-realtà tal-ksur issuspettat u r-rikorrenti kienet tibbenefika mill-preżunzjoni ta’ innoċenza.
F’dan il-każ, fir-risposta l-Kummissjoni kkomunikat spjegazzjonijiet u elementi materjali sabiex il-Qorti Ġenerali kienet tista’ tiddetermina jekk hija kellhiex indizji suffiċjentement serji sabiex issostni s-suspetti tagħha u tiġġustifika l-ispezzjoni, u dan iffaċilita l-istħarriġ tal-Qorti Ġenerali. Fid-dawl ta’ dawn l-elementi, il-Qorti Ġenerali kkonkludiet li l-Kummissjoni kellha indizji suffiċjentement serji biss dwar il-koordinazzjoni ssuspettata matul il-perijodu prinċipali, iżda mhux għall-perijodu preċedenti msemmi fid-Deċiżjoni kkontestata, li għalhekk kellha tiġi parzjalment annullata fuq dan il-punt.
Fl-aħħar nett, il-Qorti Ġenerali ċaħdet l-ilment ibbażat fuq ksur tal-prinċipju ta’ proporzjonalità. Hija fakkret f’dan ir-rigward li dan tal-aħħar jikkostitwixxi prinċipju ġenerali tad-dritt tal-Unjoni li jipprovdi li l-atti tal-istituzzjonijiet tal-Unjoni ma jaqbżux il-limiti ta’ dak li huwa xieraq u neċessarju sabiex jintlaħaq l-għan imfittex, filwaqt li, meta jkun hemm possibbiltà ta’ għażla bejn diversi miżuri xierqa, għandha tintgħażel dik li hija l-inqas restrittiva, u l-inkonvenjenzi kkawżati ma għandhomx ikunu sproporzjonati meta mqabbla mal-għanijiet imfittxija.
Fir-rigward ta’ deċiżjoni ta’ spezzjoni, dan il-prinċipju jippreżumi li l-miżura prevista ma toħloqx inkonvenjenzi sproporzjonati u intollerabbli meta mqabbla mal-għan imfittex. B’mod partikolari, l-għażla li għandha ssir mill-Kummissjoni bejn talba għal informazzjoni u spezzjoni ordnata permezz ta’ deċiżjoni ma tiddependix minn ċirkustanzi bħall-gravità partikolari tas-sitwazzjoni, l-urġenza estrema jew in-neċessità ta’ diskrezzjoni assoluta, iżda min-neċessitajiet ta’ investigazzjoni adegwata. Għaldaqstant, meta deċiżjoni li tordna spezzjoni tkun intiża biss sabiex tippermetti lill-Kummissjoni tiġbor l-elementi neċessarji sabiex tevalwa l-eżistenza possibbli ta’ ksur tat-Trattat, tali deċiżjoni ma tiksirx il-prinċipju ta’ proporzjonalità.
F’dan il-każ, il-Kummissjoni ma setgħetx teskludi l-eżistenza ta’ riskju ta’ ħabi jew ta’ qerda tal-provi mfittxija. Issa, ir-rikorrenti ma wrietx, minn naħa, li d-Deċiżjoni kkontestata la kienet neċessarja minħabba l-assenza ta’ riskju għall-provi jew il-possibbiltà li tintuża miżura inqas restrittiva u lanqas, min-naħa l-oħra, li hija wasslet għal konsegwenzi dannużi eċċessivi.
Fid-dawl tal-kunsiderazzjonijiet preċedenti, fl-assenza ta’ indizji suffiċjentement serji li kienu jippermettu li jiġu ssostanzjati s-suspetti għall-perijodu preċedenti għall-perijodu prinċipali, il-Qorti Ġenerali annullat parzjalment id-Deċiżjoni kkontestata f’dan ir-rigward minħabba n-natura arbitrarja tagħha u l-ksur korrispondenti tad-dritt tar-rikorrenti għar-rispett tad-domiċilju tagħha u tal-komunikazzjonijiet tagħha. Il-Qorti Ġenerali ċaħdet il-kumplament tar-rikors.
(
1
)	Deċiżjoni tal-Kummissjoni C(2024) 243 final tal‑10 ta’ Jannar 2024, li ordnat lil Compagnie Générale des Établissements Michelin, kif ukoll lill-kumpanniji kollha direttament jew indirettament ikkontrollati minnha, li jissottomettu ruħhom għal spezzjoni konformement mal-Artikolu 20(4) tar-Regolament tal-Kunsill (KE) Nru 1/2003 (Każ AT.40863 – Hoops).
(
2
)	Regolament tal-Kunsill (KE) Nru 1/2003 tas‑16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli [101 TFUE u 102 TFUE] (ĠU Edizzjoni Speċjali bil-Malti, Kapitolu 8, Vol. 2, p. 205).